O'zbekiston Kievdagi elchixonasini ko'chiradimi?

O'zbekiston Ukrainadagi voqealar fonida Kievdagi elchixonasini boshqa shaharga ko'chiradimi? Tashqi ishlar vazirligi rasmiy vakili bu savolga javob berdi.
Ma'lum bo'lishicha, ayni paytda asosiy ustuvor vazifa Ukrainadagi mavjud og'ir vaziyatni inobatga olgan holda barcha O'zbekiston fuqarolarini xavfsiz evakuatsiya qilishni ta'minlash hisoblanadi.
Vazirlik rasmiy vakilining qayd etishicha, elchixonaning boshqa hududga ko'chirilishi bu jarayonlar samaradorligini sezilarli darajada pasaytiradi. Shu nuqtayi nazardan hozirda elchixonani Kievdan ko'chirish masalasi ko'rib chiqilmayapti.
Eslatib o'tamiz, avvalroq Ukrainadan yana 300 nafarga yaqin o'zbekistonlik evakuatsiya qilingandi. Shuningdek, O'zbekiston Ukrainadan evakuatsiya qilingan fuqarolarni olib chiqish uchun uchinchi samolyotni jo'natgani xabar qilingan.